b"\n_START_ARTICLE_\nGenocidi armeni\n_START_SECTION_\nL'imperi Otom\xc3\xa0 i el nacionalisme armeni: les primeres matances\n_START_PARAGRAPH_\nL'Imperi Otom\xc3\xa0 sota el r\xc3\xa8gim autocr\xc3\xa0tic del sold\xc3\xa0 Abdul Hamid II, malgrat les matances hamidianes del finals del segle\xc2\xa0xix, era una entitat pol\xc3\xadtica pluri\xc3\xa8tnica i plurireligiosa. Entre les nombroses minories que hi havia, destacaven els armenis, de llengua indoeuropea i religi\xc3\xb3 cristiana._NEWLINE_Al llarg del segle\xc2\xa0xix van sorgir els primers partits nacionalistes armenis que, influ\xc3\xafts per les idees liberals, democratitzadores i revolucion\xc3\xa0ries procedents d'Europa, van desencadenar un seguit de revoltes i accions armades a l'est d'Anat\xc3\xb2lia. El grup Armenagan va provocar una insurrecci\xc3\xb3 a la ciutat de Van l'any 1885. El partit Hentxak, d'orientaci\xc3\xb3 marxista, va comen\xc3\xa7ar a promoure l'autodefensa de la poblaci\xc3\xb3 arm\xc3\xa8nia contra els abusos de latifundistes, funcionaris d\xc3\xa8spotes i atacs de les tribus kurdes emparats per l'administraci\xc3\xb3 otomana en tot el seu territori._NEWLINE_Davant d'aquesta situaci\xc3\xb3, l'any 1894 el sold\xc3\xa0 hi f\xc3\xa9u intervenir l'ex\xc3\xa8rcit amb els hamidiye, cavalleria formada per tribus kurdes enquadrades militarment, segons el model dels cosacs russos. La situaci\xc3\xb3 ben aviat es convertiria en una matan\xc3\xa7a contra els armenis encara residents a l'imperi otom\xc3\xa0._NEWLINE_Els incidents es van estendre a Istanbul el 1896, quan, en resposta, un comando armeni assalt\xc3\xa0 la Banca Otomana. Les repres\xc3\xa0lies governamentals contra els armenis van ser terribles. Es produ\xc3\xafren matances en tots els barris armenis de la ciutat, sobretot al G\xc3\xa0lata. Els morts es comptaven per milers als carrers, on els cossos eren amuntegats per portar-los a fosses comunes o cremats en piles._NEWLINE_Entre 1894 i 1896 es calcula que foren assassinats uns 300.000 armenis.\n_START_SECTION_\nAnul\xc2\xb7laci\xc3\xb3 de l'estatus especial dels armenis i segona campanya de matances\n_START_PARAGRAPH_\nEl sold\xc3\xa0, a conseq\xc3\xbc\xc3\xa8ncia dels fets, f\xc3\xa9u que els armenis deixessin d'estar reconeguts com a minoria \xc3\xa8tnica i religiosa a protegir per la Constituci\xc3\xb3 otomana. Malgrat la viol\xc3\xa8ncia, la intel\xc2\xb7lectualitat arm\xc3\xa8nia no posava en dubte la pertinen\xc3\xa7a d'Arm\xc3\xa8nia a l'Imperi Otom\xc3\xa0, sin\xc3\xb3 que culpava dels fets el r\xc3\xa8gim autocr\xc3\xa0tic d'Abdul Hamid II. Les elits arm\xc3\xa8nies continuaren ocupant llocs d'import\xc3\xa0ncia a les institucions otomanes i donaren suport al moviment dels Joves Turcs, que pretenia democratitzar l'estructura imperial. Malgrat tot, els Joves Turcs ben aviat mostraren la intenci\xc3\xb3 de fer de Turquia un pa\xc3\xads centralitzat i culturalment homogeni, segons el model jacob\xc3\xad, i refusaren les reivindicacions arm\xc3\xa8nies, que d'altra banda comptaven amb el suport de la R\xc3\xbassia tsarista._NEWLINE_Amb l'entrada de l'Imperi Otom\xc3\xa0 a la I Guerra Mundial com a aliat d'Alemanya i contra R\xc3\xbassia, Fran\xc3\xa7a i la Gran Bretanya, la poblaci\xc3\xb3 arm\xc3\xa8nia esdevingu\xc3\xa9 de seguida sospitosa de fer el joc a l'enemic. Els armenis que tenien c\xc3\xa0rrecs p\xc3\xbablics foren despatxats. El govern va requisar totes les armes de foc a la poblaci\xc3\xb3 arm\xc3\xa8nia. Seguidament orden\xc3\xa0 detencions en massa entre els intel\xc2\xb7lectuals armenis i s'inici\xc3\xa0 la deportaci\xc3\xb3 de la poblaci\xc3\xb3 arm\xc3\xa8nia. L'ambaixador nord-americ\xc3\xa0 fou dels primers a denunciar els fets com una aut\xc3\xa8ntica campanya d'extermini amb l'excusa de reprimir una revolta de fet inexistent. Els deportats eren sistem\xc3\xa0ticament assassinats per la gendarmeria, per escamots kurds i per companyies de convictes posats en llibertat i armats per a l'ocasi\xc3\xb3._NEWLINE_Es calcula que 1,5 milions d'armenis van ser assassinats en aquestes massacres, mentre que uns 800.000 van aconseguir arribar als centres de deportaci\xc3\xb3 de S\xc3\xadria i uns 300.000 m\xc3\xa9s a l'Arm\xc3\xa8nia russa.\n_START_SECTION_\nEl genocidi armeni i la inspiraci\xc3\xb3 nazi\n_START_PARAGRAPH_\nQuelcom relaciona el genocidi armeni amb l'holocaust nazi per la seva similitud. Hom cita declaracions d'Adolf Hitler, personatge relacionat amb l'holocaust nazi. Una obra de la literatura catalana que reflecteix el genocidi armeni \xc3\xa9s Quadern d'Aram, de M. \xc3\x80ngels Anglada."